Det kan være fatalt at stå med et svigende mobilsignal. Særligt når uheldet er ude. Det måtte en familie i Brovst sande tirsdag formiddag, da deres bryggers brød i brand. Røg i huset gjorde familien opmærksomme på, at der var noget grueligt galt. Det var imidlertid ikke helt nemt at få alarmeret Alarmcentralen grundet dårligt mobilsignal. Derfor måtte en af beboerne haste ud i haven for at ringe efter hjælp, idet familien på forhånd vidste, at mobildækningen var bedst derude. Netop tidsfaktoren er meget væsentlig, når en brand skal stoppes. - Når en udviklet brand, som den i dag, skal stoppes, så er det vigtigt, at der kommer brandfolk hurtigst muligt ud til stedet. Minutter og sekunder kan være afgørende for, hvor meget der kan reddes af en bygning, siger Jørgen W. Pedersen, der er indsatsleder ved Nordjyllands Beredskab. Klokken 12:10 var Nordjyllands Beredskab ude på adressen på Vesterbyvej 24 i Brovst. Brandfolkene fik forholdsvis hurtigt styr på situationen, og klokken 14:20 forlod de stedet. Indsatsleder fra Nordjyllands Beredskab, Jørgen W Pedersen, kunne konstatere, at branden var startet i familiens vaskesøjle ude i bryggerset. Branden nåede at sprede sig fra vaskemaskinen og tørretumbleren til loftet, men brandfolkene lykkedes med at indkapsle branden i bryggerset. Alligevel er størstedelen af husets øvrige rum sodsværtet.

Opsummering:
Familie i Brovst fik sig tirsdag et chok, da deres bryggers brød i brand. Et spotpunkt i haven med tilforladeligt mobilsignal blev måske familiens redningskrans.